Rīgā

|  |  |  |  |
| --- | --- | --- | --- |
|  | 23.07.2021 | Nr. | 12/A-2/4216 |
|  |  |  |  |
| Uz | 30.06.202106.07.2021 | Nr. | 09-02/265409-02/2736 |

|  |
| --- |
| **Satiksmes ministrijai** |

|  |
| --- |
| *Par Ministru kabineta rīkojuma projektiem* |

Finanšu ministrija atbilstoši kompetencei ir izskatījusi Satiksmes ministrijas sagatavoto Ministru kabineta rīkojuma projektu “Par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem””, kas paredz piešķirt Satiksmes ministrijai finansējumu 14 225 226 *euro* apmērā, lai nodrošinātu normatīvajos aktos noteikto izdevumu kompensēšanu par valsts publiskās lietošanas dzelzceļa infrastruktūras izmantošanu dzelzceļa pasažieru pārvadājumiem, ko sniedz saistībā ar sabiedrisko pakalpojumu līgumu (turpmāk – infrastruktūras rīkojuma projekts), un Ministru kabineta rīkojuma projektu “Par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem””, kas paredz piešķirt Satiksmes ministrijai finansējumu 9 503 295 *euro* apmērā, lai nodrošinātu valsts publiskās lietošanas dzelzceļa infrastruktūras pārvaldītāja (valsts akciju sabiedrība “Latvijas dzelzceļš”) finanšu līdzsvara par 2020. gadu maksājumu (turpmāk – līdzsvara rīkojuma projekts), tiem pievienotos sākotnējās ietekmes novērtējuma ziņojumus (anotācijas) un sniedz šādu viedokli.

Ņemot vērā, ka Satiksmes ministrijas sagatavotais infrastruktūras rīkojuma projekts un līdzsvara rīkojuma projekts nav saistīts ar Covid‑19 infekcijas izplatības radītajām sekām, un ievērojot budžeta programmā “Līdzekļi neparedzētiem gadījumiem” ierobežotos resursus vispārējiem gadījumiem, uzskatām, ka jautājums par papildu finansējuma piešķiršanu, kas minēts infrastruktūras rīkojuma projekta un līdzsvara rīkojuma projekta 1.punktā, ir risināms 2021.gada pēdējā ceturksnī, kad tiks apkopota informācija par budžeta izpildi visos resoros un novērtēta potenciālā valsts budžeta līdzekļu neapguve un valsts budžeta iespējas kārtējā gada ietvaros. Vienlaikus vēršam uzmanību, ka Covid-19 infekcijas izplatības izraisītās krīzes apstākļos ir būtiski pieauguši valsts budžeta izdevumu dažādiem mērķiem, kas palielina valsts konsolidētā budžeta finansiālo deficītu. Attiecīgi minēto rīkojumu projektu tālāka virzība šobrīd nav atbalstāma.

Papildus norādām uz neprecizitātēm infrastruktūras rīkojuma projektā, līdzsvara rīkojuma projektā un to anotācijās.

1. Ņemot vērā infrastruktūras rīkojuma projekta un līdzsvara rīkojuma projekta anotācijās sniegto informāciju, secināms, ka pieprasītais papildu finansējums nav saistīts ar Covid-19 infekcijas izplatības radītajām sekām, attiecīgi ir svītrojams infrastruktūras rīkojuma projekta un līdzsvara rīkojuma projekta 3.punkts, kā arī precizējama infrastruktūras rīkojuma projekta un līdzsvara rīkojuma projekta anotācijās sniegtā informācija.
2. Līdzsvara rīkojuma projekta 1.punktā, kā arī infrastruktūras rīkojuma projekta un līdzsvara rīkojuma projekta anotācijās norādīta atsauce uz Dzelzceļa likuma 9.panta ceturtajā daļā noteikto, tomēr norādām, ka minētajā pantā arī noteikts, ka valsts savus pienākumus nodrošina normālos saimnieciskās darbības apstākļos, kā arī valsts var prasīt, lai šā likuma 6.pantā minētais valsts publiskās lietošanas dzelzceļa infrastruktūras pārvaldītājs līdzsvaro ieņēmumus un izdevumus bez valsts finansējuma. Attiecīgi uzskatām, ka ir precizējama abu rīkojuma projektu anotācijās sniegtā informācija par Dzelzceļa likuma 9. panta ceturtajā daļā noteikto, norādot pilnu informāciju, ko minētais regulējums paredz, kā arī ir izvērtējams, vai līdzsvara rīkojuma projekta 1.punktā nebūtu jāsvītro vārdi “atbilstoši Dzelzceļa likuma 9.panta ceturtajai daļai”.
3. Infrastruktūras rīkojuma projekta anotācijā norādīta atsauce uz Ministru kabineta 2018.gada 6.novembra rīkojumu Nr.588 “Par indikatīvo dzelzceļa infrastruktūras attīstības plānu 2018.‑2022.gadam”, pamatojot, ka tajā ir norādīts ikgadējais papildu nepieciešamais finansējums, kā arī līdzsvara rīkojuma projekta anotācijā pieminēts Indikatīvais dzelzceļa infrastruktūras attīstības plāns 2018.-2022.gadam, kurā noteikts dzelzceļa infrastruktūras pārvaldītāja finanšu līdzsvara nodrošināšanas mehānisms. Norādām, ka minētajā Ministru kabineta rīkojumā, ar kuru apstiprināts Indikatīvais dzelzceļa infrastruktūras attīstības plāns 2018.-2022.gadam, arī noteikts, ka jautājums par papildu valsts budžeta līdzekļu piešķiršanu plānā paredzēto rīcības virzienu īstenošanai izskatāms likumprojekta par valsts budžetu un likumprojekta par vidēja termiņa budžeta ietvaru sagatavošanas procesā kopā ar visu ministriju un centrālo valsts iestāžu prioritāro pasākumu pieteikumiem, ievērojot valsts budžeta finansiālās iespējas. Attiecīgi arī šāda piebilde būtu norādāma infrastruktūras rīkojuma projekta un līdzsvara rīkojuma projekta anotācijās, kā arī iekļaujama informācija, ka kopš minētā Ministru kabineta rīkojuma apstiprināšanas šādi prioritārie pasākumu pieteikumi budžeta likumprojektu sagatavošanas procesā nav atbalstīti.
4. Attiecībā uz infrastruktūras rīkojuma projekta un līdzsvara rīkojuma projekta anotācijās minēto Daudzgadu līgumu vēršam uzmanību, ka atbilstoši Likumam par budžetu un finanšu vadību budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus, kā arī saistības, kuras no budžeta finansētu institūciju vadītāji uzņēmušies attiecībā uz budžeta līdzekļiem bez asignējuma, pārsniedzot piešķirto asignējumu vai pilnvaras plānotajām saistībām nākotnē, nav uzskatāmas par valsts saistībām. Vienlaikus norādām, ka arī Daudzgadu līgumā minēts, ka tas noslēgts, pamatojoties uz Ministru kabineta 2018.gada 6.novembra rīkojumu Nr.588 “Par indikatīvo dzelzceļa infrastruktūras attīstības plānu 2018.‑2022.gadam”, tātad līguma izpildē būtu jāņem vērā minētajā Ministru kabineta rīkojumā noteiktais arī attiecībā uz to, kā risināms jautājums par finansējuma nodrošināšanu, attiecīgi uzskatām, ka šāda piebilde būtu norādāma arī infrastruktūras rīkojuma projekta un līdzsvara rīkojuma projekta anotācijās.
5. Infrastruktūras rīkojuma projekta anotācijas III sadaļā ailēs “saskaņā ar valsts budžetu kārtējam gadam” un “saskaņā ar vidēja termiņa budžeta ietvaru” jāaizpilda 1.punkts, 1.1.apakšpunkts, 2. punkts un 2.1.apakšpunkts, norādot Satiksmes ministrijas budžeta apakšprogrammā 31.04.00 “Finansējums dzelzceļa publiskai infrastruktūrai” pieejamos līdzekļus.
6. Infrastruktūras rīkojuma projekta anotācijā nepieciešams pārskatīt un precizēt, lai visos anotācijas punktos ir minēts korekts Satiksmes ministrijas budžeta apakšprogrammas 31.04.00 nosaukums, proti, “Finansējums dzelzceļa publiskai infrastruktūrai”.

Ar cieņu

|  |  |  |
| --- | --- | --- |
| valsts sekretāres vietnieces budžeta jautājumos vietā –Budžeta departamenta direktore | (paraksts\*) | T.Trubača |
|  |  |  |

|  |
| --- |
| \*Dokuments ir parakstīts ar drošu elektronisko parakstu |

Federe 67095444

Guna.Federe@fm.gov.lv